ΓΥΜΝΑΣΙΟ ΓΕΡΙΟΥ «ΙΩΝΑ ΚΑΙ ΚΟΛΟΚΑΣΗ» **Κ55/Μ14/Γ13**

ΣΧΟΛΙΚΗ ΧΡΟΝΙΑ: 2024 - 2025

**ΠΡΟΛΗΨΗ ΚΑΙ ΑΝΤΙΜΕΤΩΠΙΣΗ ΤΗΣ ΒΙΑΣ ΚΑΙ ΤΟΥ ΣΧΟΛΙΚΟΥ ΕΚΦΟΒΙΣΜΟΥ ΣΤΟ ΓΥΜΝΑΣΙΟ**

Ένας από τους βασικούς στόχους που έθεσε το Σχολείο μας είναι η Πρόληψη και Αντιμετώπιση της Βίας και του Εκφοβισμού στο σχολικό περιβάλλον.

Ο στόχος αυτός εντάσσεται στο Ενιαίο Σχέδιο Βελτίωσης της σχολικής μας μονάδας.

Το Σχολείο μας επιδεικνύει **ΜΗΔΕΝΙΚΗ ΑΝΟΧΗ** σε περιστατικά βίας και εκφοβισμού που παρουσιάζονται στο σχολικό περιβάλλον.

**Πρόσωπο Αναφοράς περιστατικών Σχολικού Εκφοβισμού**: ο Υπεύθυνος Καθηγητής ή η Υπεύθυνη Καθηγήτρια κάθε Τμήματος.

**Οι μαθητές/τριες που γίνονται μάρτυρες περιστατικών βίας και εκφοβισμού ή που γίνονται δέκτες τέτοιων συμπεριφορών, μπορούν να απευθύνονται στον Υπεύθυνο Καθηγητή ή Καθηγήτρια και στον οικείο Βοηθό Διευθυντή/Διευθύντρια.** Αν, κατόπιν διερεύνησης του περιστατικού, διαπιστωθεί ότι πρόκειται για σχολικό εκφοβισμό, η περίπτωση παραπέμπεται στις Συμβούλους του Σχολείου κ. Στεφανία Καννάουρου, Β.Δ., και κ. Ειρήνη Χρυσοστόμου, οι οποίες παρέχουν εξατομικευμένη στήριξη στα εμπλεκόμενα παιδιά (μαθητές θύτες και θύματα, καθώς και τους παρατηρητές περιστατικών εκφοβιστικών συμπεριφορών).

Παράλληλα, οι Διοικητικοί Βοηθοί Διευθυντές/Διευθύντριες, επιβάλλουν **τα ενδεδειγμένα από τους Κανονισμούς παιδαγωγικά μέτρα.**

Οι μαθητές/τριες έχουν, επίσης, τη δυνατότητα να αξιοποιήσουν το **Κουτί Εισηγήσεων και Παραπόνων** έξω από τη Γραμματεία.

Στο Σχολείο εφαρμόζονται **καλές πρακτικές** αγωγής υγείας και πρόληψης της παραβατικότητας, με ιδιαίτερη έμφαση στην πρόληψη της παραβατικότητας με δραστηριότητες όπως: Δημιουργική απασχόληση μαθητών κατά τα διαλείμματα, ενιαία πολιτική διαχείρισης των συγκρούσεων και των διαφορών των μαθητών από τη διεύθυνση του σχολείου, ενεργός εμπλοκή των μαθητών στη ζωή του σχολείου, ενίσχυση- επιβράβευση μαθητών με κίνητρα, καθώς και επιμόρφωση των γονέων για το θέμα και προώθηση σχέσεων συνεργασίας σχολείου-κοινότητας.

Στους μαθητές επεξηγούνται οι **Εσωτερικοί Κανονισμοί του Σχολείου** από τους Υ.Τ. σε ώρα Υπευθύνου Τμήματος. Το βιβλιάριο των εσωτερικών κανονισμών αποστέλλεται και στο σπίτι για ενημέρωση των γονιών. Ιδιαίτερα τονίζεται στους μαθητές πως το Σχολείο δεν ανέχεται και επιδεικνύει μηδενική ανοχή σε θέματα εκφοβιστικών και βίαιων συμπεριφορών.

Για την πρόληψη των πιο πάνω συμπεριφορών, το Σχολείο μεριμνά να γίνονται οι **εφημερεύσεις** κατά τα διαλείμματα με προσοχή, ώστε με την παρουσία των εκπαιδευτικών να προλαμβάνονται επεισόδια συγκρούσεων μεταξύ μαθητών ή να γίνεται έγκαιρη επέμβαση σε περίπτωση που εκδηλώνεται τέτοιο επεισόδιο.

Επίσης γίνονται **παιδαγωγικές ομάδες** με τη συμμετοχή των διδασκόντων για εξεύρεση τρόπων αντιμετώπισης προβληματικών συμπεριφορών μαθητών/τριών.

Σημαντικός είναι και **ο ρόλος του Υ.Τ**. που είναι σε συνεχή συνεργασία με τον **υπεύθυνο Β.Δ.** τμήματος για την αντιμετώπιση παραβατικών συμπεριφορών μαθητών. Σε κοινή συνάντηση με μαθητές που παρουσιάζουν προβληματική συμπεριφορά γίνεται προσπάθεια για εξεύρεση τρόπων βελτίωσής της.

Επίσης καθορίζονται **Μέντορες** μαθητών με αποκλίνουσα συμπεριφορά και όπου παρατηρούνται σοβαρά περιστατικά, το Σχολείο συνεργάζεται με ειδικούς όπως Υπηρεσία Συμβουλευτικής και Επαγγελματικής Αγωγής (ΥΣΕΑ), Υπηρεσία Εκπαιδευτικής Ψυχολογίας (ΥΕΨ), Ομάδα Άμεσης Παρέμβασης (ΟΑΠ), Παιδαγωγικό Ινστιτούτο (ΠΙ), Υπηρεσίες Κοινωνικής Ευημερίας (ΥΚΕ), Υπηρεσίες Ψυχικής Υγείας Παίδων και Εφήβων (ΥΨΥΠΕ).

Επιπλέον το Σχολείο προχωρά και στην επιμόρφωση των μαθητών σε θέματα που αφορούν στην πρόληψη συμπεριφορών βίας και εκφοβισμού.

Το Σχολείο καλεί τους Μαθητές/τριες, τους Εκπαιδευτικούς και τους Γονείς, όπως συμβάλουν στην πρόληψη και αντιμετώπιση περιστατικών βίας και εκφοβισμού στο σχολικό περιβάλλον για μια κοινωνία υγιή και ένα ευχάριστο, δημιουργικό και δημοκρατικό Σχολείο.

**ΑΠΟ ΤΗ ΔΙΕΥΘΥΝΣΗ**